Diari Oficial de la Generalitat Valenciana


Sumari del DOGV 2751, del 20-05-1996 (1996/838246)

ORDRE de 7 de maig de 1996, de la Conselleria d'Agricultura i Medi Ambient, per la qual es regula el procediment per a obtenir l'autorització d'ús de la Marca de Qualitat de la Comunitat Valenciana per a productes agraris i agroalimentaris, i la seua vigilància i control.
--------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1996/05/07/(1)/dof/vci/html**

### Dades del document

Número de DOGV
:   2751

Data del DOGV
:   20-05-1996

Secció del DOGV
:   DISPOSICIONS GENERALS

Número del document
:   1996/838246


Data del document
:   07-05-1996

Organisme emissor
:   Conselleria d'Agricultura i Medi Ambient

Tipus de document
:   Ordre

Anàlisi jurídica

ORDRE de 7 de maig de 1996, de la Conselleria d'Agricultura i Medi Ambient, per la qual es regula el procediment per a obtenir l'autorització d'ús de la Marca de Qualitat de la Comunitat Valenciana per a productes agraris i agroalimentaris, i la seua vigilància i control.   
El Decret 79/1996 de 16 d'abril, del Govern Valencià, reconeix l'existència d'un gran nombre de productes tradicionals de la Comunitat Valenciana amb un alt prestigi que, pel seu especial interès econòmic i social, mereixen ser protegits per la Marca de Qualitat de la Comunitat Valenciana, i que per mitjà de la creació d'aquesta figura es garantisca la qualitat al consumidor.  
La importància de la Marca de Qualitat de la Comunitat Valenciana es fa patent des de dos aspectes primordials. En primer lloc, per la major agilitat en el seu reconeixement per a un producte i com a pas inicial o plataforma per a accedir a una figura acollida a reglamentacions d'àmbit superior, en reduir els tràmits administratius necessaris. En segon lloc, per la seua marcada sensibilitat cap a aquells trets diferencials dels productes típics de la Comunitat Valenciana que, sota la perspectiva de la Unió Europea, puguen resultar difícils de discernir. Per tot això, es creu necessari i oportú desplegar el decret esmentat, a l'efecte del qual, en virtut de les facultats conferides i en ús de les meues atribucions,  
ORDENE  
Article 1. Generalitats  
A l'efecte del bon ús de la Marca de Qualitat de la Comunitat Valenciana, la Conselleria d'Agricultura i Medi Ambient, a través de la Direcció General de Comercialització, Indústria Agroalimentària i Relacions Agràries, arbitrarà els mecanismes oportuns de vigilància i control dels productes agraris o agroalimentaris que utilitzen la Marca de Qualitat i responguen a les característiques autoritzades.  
Article 2. Del producte  
1. Podran ser emparats per la Marca de Qualitat aquells productes que tinguen trets propis que permeten distingir-los de la resta de productes de la mateixa tipologia por alguna de les següents característiques:  
a) Les primeres matèries d'elaboració o la seua composició final, que correspondran a fórmules tradicionals.  
b) El procés de transformació, que respectarà els principis bàsics tradicionals o d'elaboració artesana.  
2. En el cas d'existir normes de qualitat, el producte haurà d'estar classificat exclusivament en les categories extra o primera, o similar. De no existir aquesta normalització, s'exigirà que les característiques del producte asseguren la màxima qualitat.  
Article 3. Sol·licitud d'autorització per a l'ús de la Marca de Qualitat  
1. La sol·licitud d'autorització es presentarà acompanyada dels següents documents:  
a) NIF del sol·licitant.  
b) Estatuts de l'entitat associativa, quan corresponga.  
c) Informe del sector, referit al producte potencialment emparable, on es faran constar, entre altres, les dades globals de producció, i la quota de participació en els mateixos de l'entitat sol·licitant de l'autorització, que determine la seua posició en el mercat.  
d) Informe tècnic que definirà les condicions i normes específiques de producció i qualitat del producte a certificar, així com l'avaluació dels trets tradicionals o artesanals que el caracteritzen.  
e) Acceptació expressa i sotmetiment, per part del sol·licitant, a la reglamentació que regule el funcionament de la Marca de Qualitat i altra normativa que se'n derive.  
2. La sol·licitud d'autorització es presentarà a la direcció general competent de la Conselleria d'Agricultura i Medi Ambient. L'expedient serà informat tècnicament i, si escau, se sol·licitaran els informes o estudis complementaris del producte que resulten necessaris per a resoldre la petició.  
3. El termini de tramitació de les autoritzacions serà de sis mesos. Transcorregut aquest termini sense que s'haja dictat resolució expressa, l'acte presumpte serà estimatori.  
4. Si en el moment de resoldre no existeix ordre de la Conselleria que establisca el mínim de representativitat per a aquest producte o sector, del volum de producció dels possibles sol·licitants respecte del total de la producció potencialment emparable, es fixarà en la mateixa resolució de la Direcció General que resolga la petició, la qual es publicarà en aquest cas en el Diari Oficial de la Generalitat Valenciana.  
Article 4. De les condicions i normes específiques de producció i qualitat  
Per a obtenir l'autorització per a l'ús de la Marca de Qualitat, els productes agrícoles o alimentaris hauran d'adaptar-se als requeriments de les respectives normes específiques de producció i qualitat, en les quals es consideren almenys els següents punts:  
a) El nom del producte, redactat en un o els dos idiomes oficials de la Comunitat Valenciana.  
b) Descripció de les primeres matèries, condicions i mètodes de transformació i elaboració.  
c) Descripció de les característiques físiques, químiques, nutritives, microbiològiques i organolèptiques del producte a emparar.  
d) Informació complementària que permeta avaluar el caràcter tradicional o artesà del producte.  
Article 5. Denegació de l'autorització  
Es denegarà l'autorització per l'ús de la Marca de Qualitat:  
a) Quan la sol·licitud faça referència a productes amb una composició, mètodes o mode de producció que no responga a les exigències de l'article 2 del Decret 79/1996, de 16 de abril, del Govern Valencià.  
b) Quan el sol·licitant no arribe al mínim de producció exigit en cada cas, sense que en cap cas puga ser inferior al 5% del total de la producció susceptible de ser emparada.  
c) Quan l'entitat associativa no complisca les condicions de l'article 4 del Decret 79/1996, o de l'article sis d'aquesta ordre.  
d) Quan en tractar-se d'una primera sol·licitud d'autorització per a un producte, aquest no presente característiques o diferències significatives respecte d'altres productes amb Marca de Qualitat que ja haja estat autoritzat.  
Article 6. De les entitats associatives  
Amb independència de la forma jurídica que puga adoptar l'entitat associativa referida en l'article quart, punt u, del Decret 79/1996, en els seus estatuts estaran previstos, entre altres, els següents aspectes:  
1. L'estructura d'aquesta entitat, el nombre dels seus membres directius, els seus càrrecs i responsabilitats respectives.  
2. Fixarà també les funcions d'aquesta entitat a fi de:  
a) Desenvolupar les activitats de promoció oportunes.  
b) Vetlar per la correcta utilització de la Marca de Qualitat, adoptant els mitjans de control que establisquen els seus estatuts o que acorden els seus òrgans de govern, i les facultats que els atorga la legislació vigent.  
c) Determinar-ne les vies de finançament.  
d) Altres que puguen ser interès per a cada producte en concret.  
Article 7. Control de qualitat  
1. L'organisme de control de qualitat previst en l'article tercer, punt dos, del Decret 79/1996, s'encarregarà de vigilar i garantir la identitat, característiques i qualitat dels productes emparats.  
2. L'organisme de control haurà de ser independent de la producció i tenir en tot moment capacitat suficient per a desenvolupar les seues funcions.  
3. A l'efecte del que s'ha dit adés, només podran ser considerats com a organismes de control els expressament autoritzats per la Conselleria d'Agricultura i Medi Ambient que complisquen amb la legislació vigent.  
Article 8. Distintiu  
1. El distintiu de la Marca de Qualitat serà el logotip de l'annex únic a aquesta ordre. Es materialitzarà per mitjà d'etiquetes, estampilles o altres mitjans, i haurà d'acompanyar obligatòriament a cada unitat de venda del producte fins la seua destinació final.  
2. L'ús del distintiu serà obligatori en el producte al qual fou concedit, i haurà de ser utilitzat únicament pels titulars que hagen obtingut l'autorització en les condicions que s'hi indiquen.  
3. El distintiu podrà ser utilitzat sense perjudici de l'ús que l'autoritzat puga fer de la identificació pròpia i específica del seu producte.  
DISPOSICIONS FINALS  
Primera  
Es faculta el director general de Comercialització, Indústria Agroalimentària i Relacions Agràries perquè dicte les resolucions de desplegament d'aquesta ordre.  
Segona  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
València, 7 de maig de 1996.  
La consellera d'Agricultura i Medi Ambient,  
MARIA àNGELS RAMóN-LLIN I MARTíNEZ  
ANNEX úNIC  
Logotip de la Marca de Qualitat.


Còpia Permalink ELI